Kære læser
September sluttede med fantastisk sensommervejr, solskin og lune dage, men nu er efteråret for alvor på vej. Det er en særlig tid på året, hvor vi både kan nyde de sidste glimt af sensommeren, mærke efterårets komme og samtidig så småt begynde at tænke på julens hyggelige traditioner.
I dette nyhedsbrev kan du blandt andet læse om spændende foredrag, julebanko, kurser, synstolkede film og årets juleophold på Fuglsangcentret. Du kan også læse om den kommende franske ostesmagning og om webinarerne om Nota Nem-appen.
Og selv om julen måske stadig føles et stykke væk, er det allerede nu tid til at begynde at planlægge. Du kan stadig nå at tilmelde dig en stand på årets julemarked, hvis du har noget, du gerne vil sælge eller vise frem.
Vi håber, du har lyst til at læse med og finde inspiration til både efterårets og den kommende juls aktiviteter.

Rigtig god læselyst!

[bookmark: _Toc223526308][bookmark: _Toc241745099]Arrangementer
Her finder du de kommende landsdækkende aktiviteter.
Har du spørgsmål er du velkommen til at kontakte os på aktivitet@blind.dk eller på 92 82 29 31.
[bookmark: _Toc241745100]Vær med på årets hyggeligste julemarked

Du kan stadig nå at få en stand på julemarkedet!
Har du gennem året lavet spændende, kreative eller hjemmelavede ting, som fortjener at blive vist frem? Så har du stadig mulighed for at få en stand på Dansk Blindesamfunds hyggelige julemarked på Fuglsangcentret den 28. og 29. november.
Her bliver der fyldt med julestemning, kreativitet og godt fællesskab, når blinde og svagsynede fra hele landet mødes og sælger de ting, de selv har lavet. Måske har du strikket, syet, malet, kreeret julepynt eller lavet noget helt andet – så tag det med og vær med til at gøre julemarkedet til noget helt særligt.
Du bestemmer selv, om du vil have en stand lørdag, søndag eller begge dage.
Sidste frist for at booke en stand er 15. oktober, så du kan lige nå det!
Vil du vide mere eller booke din stand, så kontakt Gitte Micheelsen på gmi@blind.dk eller 92 82 29 31.
Kom og vær en del af julefællesskabet – og vær med til at skabe årets hyggeligste julemarked!

[bookmark: _Toc241745101]Når verden forandrer sig – tør du gå glip af foredraget? (hybrid) 
Torsdag den 29. oktober kl. 20–ca. 21.30 
På Fuglsangcentret, Søndermarksvej 150, 7000 Fredericia eller via Zoom

Vi lever i en tid, hvor verden på kort tid er blevet både mere uforudsigelig og mere spændende. Krigen er tilbage i Europa, USA vender i stigende grad blikket indad, og det politiske og økonomiske tyngdepunkt flytter sig fra vest mod øst.
Men hvad betyder det egentlig for os i Danmark?
Det giver Mirco Reimer-Elster sit bud på, når han inviterer os med ind i en verden præget af kriser, krig og skilsmisser – og ikke mindst de store forandringer, der er i gang med at ændre den verdensorden, vi kender.
Mirco er USA- og Tyskland-analytiker og en skarp og underholdende foredragsholder. 
Med både alvor, perspektiv og et glimt i øjet sætter han fokus på de vaklende alliancer, de nye magtforhold og spørgsmålet om, hvordan et lille land som Danmark navigerer, når de gamle spilleregler ikke længere gælder.
Og selv om foredraget kan opleves på Zoom, er der god grund til at møde fysisk op. 
Her får du nemlig hele aftenen med middag, foredrag, kaffepause og hyggeligt samvær på Fuglsangcentret med mulighed for overnatning, så du slipper for at tænke på hjemturen. Det bliver med andre ord mere end bare et foredrag.
hForedraget varer ca. 1,5 timer inkl. kaffepause.

Pris ved fysisk deltagelse inkl. middag og overnatning: 550 kr.
Husk ved tilmelding at oplyse eventuelle kosthensyn og om du medbringer førerhund.
Pris ved deltagelse i middag og foredrag: 225 kr.
Ledsager kan deltage til samme pris. 

Tilmelding senest 16. oktober til aktivitet@blind.dk eller på telefon 92 82 29 31.
Betaling senest 16. oktober via Mobile Pay på 25 32 03 eller bankoverførsel til Danske Bank, reg.nr. 00 03, konto 00 22 17, mærket Mirco.

Zoom-deltagelse er gratis, og du er meget velkommen til at invitere familie, venner og netværk med hjemmefra til en spændende aften med Mirco Reimer-Elster.
Kom fysisk – hvis du har mulighed for det. Det er trods alt sjovere at diskutere verdensordenen over en middag end alene foran skærmen!
Læs også på www.blind.dk/foredrag-fsc-og-zoom 

Om Mirco Reimer-Elster
Mirco Reimer-Elster er født og opvokset i Tyskland og har boet syd for grænsen det meste af sit liv. Han er en del af det danske mindretal i Sydslesvig og har udelukkende gået i danske institutioner, selvom hans forældre ikke talte dansk. I 2009 forlod Mirco Sydslesvig for at læse i Danmark, og i dag er han dansk gift og taler bedre dansk end tysk. Sidstnævnte er til tider noget af en udfordring, når man prøver at opdrage sine børn tosproget og den ældste datter går på en tysk skole i København.
Mirco er uddannet cand.mag. i amerikanske studier fra Syddansk Universitet og har derudover en ph.d. i historie fra Det Europæiske Universitetsinstitut i Firenze. Han har tidligere undervist på Grundtvigs Højskole og Syddansk Universitet, været Fulbright-forsker og Henry Kissinger-Fellow ved Yale University. Mirco har skrevet en bog om forholdet mellem USA og Tyskland samt samtalebogen "Skønhed og Skræk - to generationer på rejse i Tyskland" sammen med Ulla Terkelsen. Han er USA- og Tysklandsanalytiker for TV 2, vært på podcasten ONLY IN AMERICA på Radio IIII, klummeskribent for Jyllands-Posten og formand for Grænseforeningen.

[bookmark: _Toc241745102]Lyt med på Hovedbestyrelsens møde fysisk eller på zoom
Fredag den 6. november til søndag den 8. november 2026

Hovedbestyrelsens møder er åbne for såvel digitale som fysiske tilhørere. 
Vær opmærksom på, at:
· du skal være medlem af Dansk Blindesamfund for at få adgang til at overvære mødet,
· du som digital tilhører vil være mutet under hele mødet, og der er således ikke mulighed for at stille spørgsmål eller lignende,
· der ikke ydes support udover de gængse vejledninger i brugen af Zoom,
· navne på tilhørere vil blive oplæst ved mødets åbning. Det er derfor vigtigt, at du har navngivet dig korrekt i Zoom, så vi har mulighed for at identificere dig.
Du kan tilmelde dig som digital tilhører og få et link tilsendt sammen med en overordnet tidsplan for mødets afvikling ved at rette henvendelse til Mariann Lillemose på mail mli@blind.dk eller tlf. 21 71 67 98. Vi skal bruge dit navn og medlemsnummer (eller fødselsdato). Hvis du ønsker at blive ringet op, skal du oplyse dette ved tilmeldingen til mødet. Frist for tilmelding er fredag den 6. november kl. 14.00.
Husk, at du også kan abonnere på lydoptagelsen fra HB-mødet samt øvrigt HB-materiale. Det kan arrangeres ved at kontakte Medlemsservice via e-mail medlemsservice@blind.dk eller tlf. 38 14 88 44.

Julebanko – er du klar til årets hyggeligste bankoaften??
Torsdag den 19. november kl. 19.00 - ca. 20.30.

Nissehuen er klar, bankopladerne er fundet frem, og brikkerne er støvet af!
Nu mangler vi bare dig til årets store julebanko på Zoom i Dansk Blindesamfund.
Og bare rolig det bliver ikke kedeligt. For når Jannie Hammershøi griber opråberrollen, er der lagt op til både bankostemning, grin og gode gevinster!
Så spids ørerne og varm stemmen op til et rungende BANKO! Og gør dig klar til at møde alle de gamle kendinge fra talbrikkernes navneunivers: De to tynde drenge, de to tykke damer, de to smukke svaner og gamle Ole samt alle de andre numre, der pludselig får deres helt eget liv, når de bliver råbt op.
Der er gode gevinster på spil! Vi har nemlig samlet masser af fine gevinster, og selvfølgelig skal vi også have årets sidemandsgaver med i julebankoløjerne. Så der er god grund til at holde pladen tæt på sig og ørerne ekstra skarpe. 
Vi har to hovedgevinster på spil i år udover de andre lækre spiselige gevinster - nemlig en bluetooth højttaler fra DALI samt et par lækre hovedtelefoner også fra DALI - som er kendt for virkelig god lyd!
Måske er det netop dig, der får lov til at råbe BANKO og være den heldige vinder af en af de to hovedgevinster?

Julebanko er selvfølgelig sjovest, når vi er mange!
Invitér naboen, familien, vennerne eller andre fra dit netværk med til en hyggelig stund fyldt med julehygge, spænding, grin og tal i lange baner.
Det hele foregår online på Zoom, så du kan være med hjemme fra din egen stue. Måske iført nissehue, julesweater eller bare dit allerbedste bankoansigt.

I har én vigtig regel:
Én spiller - én plade.
På den måde har alle lige chancer for at løbe med gevinsterne. Har du allerede en bankoplade derhjemme, må du meget gerne bruge den. Har du ikke en plade, kan vi sende en til dig på mail.
Bare rolig! Du skal ikke lade teknikken stå mellem dig og bankoglæden. Vi ringer dig gerne op til bankospillet, hvis du har svært ved at bruge Zoom. Så kan du koncentrere dig om det vigtigste: At lytte efter numrene og være klar til at råbe BANKO!
Sæt kryds i kalenderen og tilmeld dig senest den 14. november til:
Mail: aktivitet@blind.dk 
Telefon: 92 82 29 31
Har du spørgsmål, er du meget velkommen til at skrive eller ringe til Gitte Micheelsen på: Mail: gmi@blind.dk 
Telefon 92 82 29 31

Så find pladen frem, støv brikkerne af, inviter dit bagland med og gør dig klar til en omgang julebanko med fuld plade, fuld fart og fuld julehygge! For hvem ved? Måske bliver det dig, der sidder hjemme i stuen, hører Jannie råbe det helt rigtige nummer og med julelys i stemmen kan udbryde: BAAAANKO!

[bookmark: _Toc241745103]Nu er det jul igen – kom til juletræsfest på Fuglsangcentret
Lørdag den 28. november kl. 14.00-17.00.

Der er næppe noget, der samler børn og voksne i ægte julestemning som en god, gammeldags traditionel juletræsfest. Når vi mødes om julens traditioner, deler smil, latter og hygge – ja, så mærker man virkelig den ægte julestemning.
Derfor inviterer vi igen i år børn, forældre, bedsteforældre og oldeforældre – og alle andre, der har lyst – til juletræsfest på Fuglsangcentret, Søndermarksvej 150, 7000 Fredericia.
Vi skal naturligvis nyde æbleskiver, gløgg, varm kakao, saft, kaffe/te, pebernødder og mandariner, mens vi sammen synger og danser om et stort, smukt pyntet juletræ til glad julemusik. Der bliver også sanglege for både børn og voksne.
Og rygtet siger, at selveste julemanden kigger forbi – med godteposer til alle børn!
Alle medlemmer af Dansk Blindesamfund og deres familier er meget velkomne til at deltage.

Tilmelding og betaling:
Prisen er 100 kr. for voksne og 50 kr. for børn (mellem 3-16 år) Børn under 3 år er gratis.
Sidste frist for tilmelding og betaling er den 12. november.
Ved tilmelding har vi brug for navn på alle, der skal med til juletræsfesten, så julemanden ved, hvem der kommer - både voksne og børn - samt alder på børnene. 
Tilmeld dig til enten til Gitte Micheelsen på aktivitet@blind.dk eller tlf. 92 82 29 31 (Aktivitetsteamet) eller Tove Mikkelsen (Kreds Sydøstjylland) på tove-mikkelsen@mail.dk eller tlf. 25 69 44 39 (kreds Sydøstjylland)

Du kan indbetale enten via Mobile Pay på 25 32 03 eller via bankoverførsel til Dansk Blindesamfunds konto i Danske Bank på reg.nr. 4180 kontonummer 000 300 2217- husk at mærke indbetalingen JULETRÆ FSC.

OBS: I næste nyhedsbrev kommer der en invitation til juletræsfesten til søndag den 12. december fra kl. 14-17 i Handicaporganisationernes Hus, Blekinge Boulevard 2, 2630 Tåstrup - så hold øje med medlemsblad og Aktivitetsnyhedsbrev.
Mange julehilsner fra 
Kreds Sydøstjylland og Aktivitetsteam Kursusafdelingen.

[bookmark: _Toc241745104]Fransk ostesmagning – en smagfuld rejse til Frankrig på Zoom 
Torsdag den 3. december kl. 19.00.
Dansk Blindesamfund inviterer dig og dit netværk til en anderledes rejse til Frankrig – og du behøver hverken pas, flybillet eller at forlade sofaen. Du skal blot have plads til lidt ost.
Frankrig er kendt for sine bjerge, dale, grotter og vinmarker, og ikke mindst for oste i et væld af former, dufte og smagsnuancer. Nu kan du komme med på en lille gastronomisk rejse rundt på den franske ostetallerken, når vi inviterer til online ostesmagning på Zoom.
Undervejs skal vi smage os gennem fem forskellige franske oste og høre mere om, hvor ostene kommer fra, hvad der kendetegner dem, og hvordan man kan sammensætte et godt ostebord. Vi har endnu ikke helt besluttet, hvilke oste der kommer i pakken, men én ting er sikkert: Det bliver smagen af Frankrig.
Din guide på aftenen er ostekommunikatør Camilla Bojsen-Møller fra Ostesnak, som gennem de senere år har afholdt en række franske osteaftener i samarbejde med Président. Hun sørger for, at vi bliver klogere på osten, uden at det bliver nødvendigt at kunne kende forskel på en fransk ost og en franskmand.

Ost til døren
En ostesmagspakke koster 225 kroner og indeholder fem forskellige franske oste, i alt cirka 850 gram, samt et lille glas marmelade.
Ostepakken bliver sendt til dig cirka en uge før smagningen. Ostene sendes med køleelementer, men når pakken lander, er det vigtigt, at ostene kommer på køl. 
Derfor er det en god idé enten at være hjemme, når GLS kommer, eller at give GLS besked om, hvor pakken må stilles. Det kan du gøre, når du modtager mailen om, at pakken er på vej. På den måde undgår vi, at de franske fristelser tager en ufrivillig omvej til en pakkeshop.
Inden smagningen skal du blot tage ostene ud af køleskabet cirka en time før, så de kan nå at få den rigtige temperatur og smag. Sørg også for lidt brød eller knækbrød og gerne lidt frisk frugt. Har du lyst, kan du naturligvis også finde et godt glas hvidvin frem. 
Så er du klar til en aften med ost, fortællinger og hyggeligt selskab hjemmefra.

Tag endelig også dine venner, familie eller netværk med på turen. 
En fælles hyggelig smagfuld fransk aften i godt selskab med lækker ost!

Sidste frist for tilmelding er allerede 15. november. 
Så hvis du vil med på den franske osterejse, er det en god idé ikke at vente for længe.

Du skal tilmelde dig enten på aktivitet@blind.dk eller på 92 82 29 31. 
Ved tilmelding skal vi bruge dit fulde navn, adresse, mailadresse og telefonnummer samt oplysning om, hvor mange smagspakker du ønsker.
Betaling kan ske via MobilePay på 25 32 03 eller ved bankoverførsel til Danske Bank, reg.nr. 4180, kontonummer 000 300 2217. Husk at mærke betalingen med ”ost”.

Vi håber, du har lyst til at tage med på en hyggelig og velsmagende rejse til Frankrig. 
Vi sørger for ostene – du sørger for appetitten.

[bookmark: _Toc241745105]Årets juleophold på Fuglsangcentret
Du inviteres til en uforglemmelig jul på Fuglsangcentret i Fredericia fra tirsdag den 22. december kl. 12.00 til søndag den 27. december kl. 10.00.
Vores fantastiske og engagerede ferieværter, Karina Sekkelund og Jimmy Meinertz, står klar til at skabe en varm, hyggelig og stemningsfuld jul for dig – fyldt med alt det, der hører højtiden til.
Du kan glæde dig til mange hyggelige stunder sammen med de andre julegæster, fantastisk julemad, gløgg og æbleskiver samt Blingospil med mange fine gevinster.
I år har vi også en særlig musikalsk lækkerbisken. Tirsdag aften kommer Ria Qvist og hendes kor og underholder os med fantastiske sange.
Hver dag er der mulighed for at komme lidt ud og opleve den smukke natur omkring Fuglsangcentret på en hyggelig gåtur. Hvis du hellere vil forkæle dig selv indendørs, kan du tage en tur i svømmehallen, hvor blandt andet spa med bobler og sauna venter på et besøg.
Lillejuleaften julehygger vi sammen med et lille juleeventyr og en lille overraskelse.

Juleaften på Fuglsangcentret
Den 24. december er der mulighed for at pynte juletræ, gå en tur og tage med til julegudstjeneste i Hannerup Kirke.
Efter den traditionelle julemiddag samles vi til julehygge omkring det smukt pyntede juletræ med julesange og juleknas. Og som ekstra forkælelse har vi igen i år en julegave til dig, hvis du fejrer juleaften på Fuglsangcentret. 
1. juledag byder vi selvfølgelig på en overdådig julefrokost med alt, hvad hjertet begærer. Om aftenen serveres en lækker suppe.
I juledagene vil der være fælles aktiviteter af forskellig slags. Det bliver hyggeligt og nærværende med plads til både traditioner, julehygge, gode samtaler og dejlig julestemning.
Efter et juleophold med tid til afslapning, hygge med gode venner og nye bekendtskaber samt masser af juleaktiviteter siger vi glædelig jul og på gensyn.

Tilmelding
På grund af den store interesse og venteliste til juleopholdet sidste år har vi ændret lidt på tilmeldingen.
Du kan tilmelde dig fra den 20. oktober til og med den 16. november.
Hvis der kommer flere tilmeldinger, end der er plads til, foretager vi en lodtrækning efter tilmeldingsfristens udløb den 16. november, og alle får besked senest den 24. november.
Prisen er 3.225 kr. pr. person. Eventuel ledsager deltager til samme pris.
Vi vil gerne have, at du sender en mail til fuglsang@blind.dk med følgende oplysninger:
· Medlemsnummer
· Mail og telefonnummer 
· Om du har hund med
· Eventuelle kosthensyn
· Hvis du ikke deltager i hele opholdet, så har vi brug for at vide fra og til hvilken dato og klokkeslæt du deltager
· Hvis du har ledsager med: om I kan dele værelse og navn på ledsager
Husk, at jo flere der deler værelse, jo flere har mulighed for at komme med på juleopholdet.
Hvis du ikke har mulighed for at sende en mail, kan du i stedet ringe på 76 20 21 00. Vi har brug for de samme oplysninger, som hvis du sender en mail.
Vi glæder os til at byde dig velkommen til nogle dejlige juledage på Fuglsangcentret med masser af hygge, nærvær, traditioner og julestemning.

Har du endnu ikke rigtig fået hul på at høre lydbøger eller lokale lydaviser i Nota Nem-appen på din smartphone eller tablet? Så kan du deltage i vores kommende webinar-række på Zoom, hvor vi gennemgår appen og viser, hvordan du kommer i gang og bruger de vigtigste funktioner.
Undervejs er der mulighed for at stille spørgsmål, hvis der er funktioner, du er i tvivl om, eller hvis du er stødt på problemer i brugen af appen.
Webinarerne afholdes som en del af arbejdet med at udfase CD-mediet. Du er derfor også meget velkommen, hvis du primært hører lydbøger på CD i dag, men er nysgerrig på, om Nota Nem-appen kan være en løsning for dig.

Webinarerne finder sted på følgende dage:
Torsdag d. 8. oktober 2026 kl. 10:00
Mandag d. 19. oktober 2026 kl. 14:00
Tirsdag d. 27. oktober 2026 kl. 19:00

Der er ingen tilmelding, så du skal blot logge på Zoom via følgende link:
https://us02web.zoom.us/j/83712169794?pwd=XAeKGthRRXXHeRVV37dfomd1ka3bZ2.1  
Møde-ID: 837 1216 9794
Adgangskode: 1

Du kan også ringe ind til webinaret på følgende nummer:
+45 32 70 12 06, Møde-ID: 837 121 69794

Hvis du har spørgsmål til webinarerne eller CD-projektet, eller hvis du ønsker, at vi ringer dig op, er du velkommen til at kontakte:
Tina Adele Hoff, udviklingskonsulent og projektleder tah@blind.dk tlf. 23 40 92 40.
Beritan Fener, projektmedarbejder bfe@blind.dk tlf. 48 88 29 10.
Vi glæder os til at introducere Nota Nem og hjælpe dig godt i gang. 😊
Læs også på www.blind.dk/NotaNem-webinarer

[bookmark: _Toc241745107]ROYAL RUN 2027 – SKAL DU MED?
Mandag den 17. maj 2027 – 2. pinsedag
Snør skoene, find den gode gå- eller løbeform frem, og gør dig klar til en festlig dag, når Royal Run 2027 kommer til København/Frederiksberg, og vi igen er med. 
Vi har et begrænset antal billetter, som du og evt. en ledsager har mulighed for at få fingre i, hvis I er hurtige.
Der er noget for alle, uanset om du helst vil gå eller løbe. Du kan vælge mellem One mile, 5 km eller 10 km. På 5 og 10 km-ruterne kan du selv vælge, om turen skal foregå i gang eller løb.
Prisen er kun 225 kr. pr. startpakke, som blandt andet indeholder startnummer og t-shirt. Du kan købe en startpakke til dig selv og til en eventuel ledsager.
Din ledsager kan dog også deltage uden startpakke, og så er det helt gratis for din ledsager at deltage.
Når du tilmelder dig, skal vi bruge følgende oplysninger på dem, der ønsker at deltage med startpakke: 
Deltagers fulde navn, fødselsdato og fødselsår, mailadresse og mobilnummer. 
Dertil skal du oplyse, hvilken rute du ønsker, om du vil gå eller løbe, din cirka-tid på ruten samt t-shirtstørrelse. 
Hvis du har ledsager med, som ikke ønsker egen startpakke, men ønsker gratis deltagelse som ledsager, skal du blot oplyse din ledsagers navn, samtidig med at du tilmelder dig selv.

Tilmelding skal ske til aktivitet@blind.dk eller på telefon 92 82 29 31.
Vær opmærksom på, at det er først til mølle, da vi kun har et begrænset antal billetter: Sidste frist for tilmelding er 1. januar 2027.
Betaling senest 1. januar 2027 enten via Mobile Pay på 25 32 03 eller via bankoverførsel til Danske Bank på reg.nr. 4180 kontonummer 000 300 2217. 
Husk at mærke din betaling ”Royal Run 27”.
Vi giver nærmere besked om udlevering af startpakkerne i april 2027, når vi har modtaget dem. Vi forsøger naturligvis at ramme t-shirtstørrelserne så godt som muligt, når vi forhåndsreserverer billetterne.
Så hvad enten du er til en frisk One mile, en hyggelig 5 km eller en længere 10 km, håber vi, du har lyst til at tage med og blive en del af den helt særlige Royal Run-stemning i København/Frederiksberg.
Vi glæder os til at se dig på startstregen!

[bookmark: _Toc223526320][bookmark: _Toc241745108]Kurser
Herunder finder du kurser, som stadig har ledige pladser
[bookmark: _Toc239247531][bookmark: _Toc241745109]At leve med Retinitis Pigmentosa
Kursusdato og tid: Onsdag den 28. oktober kl. 14.00 til søndag den 1. november kl. 13.00.
Pris: 400,- kr. Rejseudgifter er for egen regning. 
Har du fået konstateret Retinitis Pigmentosa (RP), og har du ikke tidligere deltaget på dette kursus? Så har du nu mulighed for at møde andre med RP og få viden om de muligheder, rettigheder og hjælpemidler, der kan gøre hverdagen lettere.
Kurset afholdes på Dansk Blindesamfunds kursuscenter, Fuglsangcentret i Fredericia.
Programmet byder blandt andet på oplæg fra øjenlæge, optiker og døvekonsulent samt information om lovgivning, job og karriere. Der vil også være fokus på hjælpemidler, ledsageteknik, fritidsliv og de psykosociale aspekter ved at leve med RP. Kurset giver desuden god mulighed for at udveksle erfaringer og være sammen med andre i samme situation.
Kurset arrangeres af RP-gruppens bestyrelse i samarbejde med Dansk Blindesamfunds kursusafdeling. De to værter har begge RP.
Tilmelding:
Senest: 28.09.26
Telefon: 76 20 22 06 
Mail: kursusafdelingen@blind.dk

I oktober og november kan du glæde dig til følgende film med synstolkning, i biografen:
· Løvehjerte – 22.oktober

29-årige Luan drømmer om at forlade bandemiljøet for at starte et nyt liv. Det vil være et farvel, der kræver store ofre, og selv sin bedste ven og højre hånd, Issa, er han nødt til at vende ryggen. For første gang har Luan udsigt til et arbejde og en fast hverdag, men det nye liv viser sig at blive anderledes, end han havde forestillet sig. Da en sending stoffer forsvinder, bliver Luan gjort ansvarlig og skylder nu sin tidligere bandeleder, Haki, en stor sum penge. Gælden truer med at fastholde ham i det liv, han kæmper for at forlade, og Luan står over for et afgørende valg: Skal han blive i bandemiljøet for at overleve, eller tør han for alvor bryde med fortiden og risikere alt for friheden?

· Cute, premiere 26. november 

Richard kæmper med forbudte følelser i sin rolle som stedfar og bestemmer sig for at forlade sin kæreste og hendes syvårige datter. Fast besluttet på at leve en ensom tilværelse, vender han tilbage til sin mor for at renovere sit barndomshjem med henblik på salg. Men hans isolation bliver forstyrret af hjemmeplejeren, Stella, der udviser et usædvanligt stærkt behov for omsorg.

Da Richard opdager, at Stella lever et online dobbeltliv som Lolita, bliver han konfronteret med sine dybt begravede lyster. Indenfor husets fire vægge udvikler de to et grænsesøgende “far-datter"-surrogatforhold — lige indtil deres konstruerede virkelighed bliver truet, da det barn, Richard efterlod sig, pludselig ønsker ham tilbage i sit liv.

CUTE er en foruroligende og øm historie om en mand, der længes efter barndommens uskyld og en kvinde, der vil gå langt for at få sin egen tilbage.

[bookmark: _Toc241745111]Supportlinjen
Oplever du som medlem, at det kan være svært at få hjælp, når den kompenserende teknologi driller. Så tilbyder Dansk Blindesamfund fra 1. august og året ud en teknologisk supportlinje.

Du kan kontakte supportlinjen, hvis du har problemer med fx din iPhone, JAWS, Milestone, PenFriend eller anden kompenserende teknologi. Det kan f.eks. være, at en indstilling er gået skævt, eller at en funktion ikke virker, som den plejer.
En af Kursusafdelingens undervisere vil herefter kontakte dig og forsøge at hjælpe.

Der gælder følgende rammer for supporten:

En supportsamtale varer højst 15 minutter.
Vi hjælper med ét problem pr. henvendelse. Du er altid velkommen til at henvende dig igen med et nyt problem.
Supporten er problemløsning og ikke undervisning. Vi kan dog henvise til relevante undervisningsmuligheder.

Vi kan ikke altid løse problemet, men vil så forsøge at pege dig i retning af, hvor du kan få hjælp.

Vi bestræber os på at vende tilbage inden for en uge. Der kan dog være længere svartid i forbindelse med ferie og helligdage.

Når du kontakter supportlinjen, har vi brug for følgende oplysninger:
Dit navn, dit telefonnummer, hvilken enhed eller teknologi du har problemer med samt en kort beskrivelse af problemet. 

Kontaktinfo til Supportlinjen:
Telefon: 38 14 88 28 - indtal oplysningerne på telefonsvareren 
Mail: support@blind.dk 

[bookmark: _Toc241745112]Bevillinger
Kreds Aalborg/Region Nordjylland - Oktoberfest for kredsene i Region Nordjylland
Kreds Kronjylland - Efterårsfest 
Kreds Østjylland - Øl- og tapassmagning 
Kreds Storkøbenhavn Syd - Besøg i Cirkusmuseet med klub 7 
Kreds Thy Mors - I samarbejde med Kreds Viborg/Skive - juletræsfest og juletur til Fuglsangcentret
Kreds Thy Mors - Musik til jubilæumsfest 

Skattestyrelsen har en særlig telefonlinje til dig, der er fritaget for Digital Post?
Hvis du er fritaget for Digital Post, kan du få hjælp direkte hos Skattestyrelsen på en særlig telefonlinje. Det kan blandt andet være en hjælp, hvis du har spørgsmål til din forskudsopgørelse eller har brug for vejledning om din skat.
Telefonlinjen er kun for personer, der er fritaget for Digital Post. Når du ringer, skal du indtaste dit CPR-nummer, så systemet kan kontrollere, om du er fritaget.
Du kan ringe på 72 22 20 30. Det kan være en god idé at ringe i god tid, særligt i perioder hvor mange har spørgsmål til deres skat.
Telefonen er åben mandag fra kl. 9.00 til 17.00, tirsdag til torsdag fra kl. 9.00 til 16.00 og fredag fra kl. 9.00 til 14.00.

[bookmark: _Toc241745114]Hvis du vil vide mere
På vores hjemmeside www.blind.dk/aktiv kan du se alle kommende arrangementer fra landsforeningen.
Du kan høre om den næste uges aktiviteter ved at ringe til tlf. 70 20 85 85, her kan du også høre det nyeste nyhedsbrev, så snart det er indtalt.

aktivitet@blind.dk  
Gitte Micheelsen, tlf. 92 82 29 31, mail: gmi@blind.dk 

